****

**JAVNI POZIV**

**za iskazivanje interesovanja za eksploataciju mineralne sirovine cementnog laporca na tehnogenom ležištu ''Jagnjilo'', opština Pljevlja**

Vlada Crne Gore namjerava da dodijeli koncesiju za eksploataciju mineralne sirovine cementnog laporca na tehnogenom ležištu ''Jagnjilo'', opština Pljevlja.

Ovim putem pozivamo potencijalne investitore da pismom o namjerama upućenim Ministarstvu ekonomije izraze svoju zainteresovanost za eksploataciju naprijed navedene mineralne sirovine.

Tehnogeno ležište cementnog laporca ''Jagnjilo'' kod Pljevalja nastalo je višegodišnjim odlaganjem otkrivke, koja je rezultat otkopavanja uglja iz krovinskog dijela ležišta ''Potrlica'', opština Pljevlja, gdje eksploataciju uglja vrši AD ''Rudnik uglja'' Pljevlja. Nalazi se u blizini Pljevalja, na padinama Rajčevog brda (1121 m.n.m.) u istočno-jugoistočnom dijelu. Od centra grada, vazdušnom linijom, udaljeno je oko 2,5 km. U neposrednoj blizini prolazi magistralni put Pljevlja-Prijepolje, kao i raskrsnica kod Slijepač mosta za regionalni put Pljevlja-Jadransko more. Formirano je po etažnom sistemu shodno fizičko-mehaničkim osobinama materijala koji je dopreman i morfologiji samog terena.

Tehnogeno ležište cementnog laporca je izduženo prizmatično tijelo, pružanja jugoistok-sjeverozapad. Njegove dimenzije su oko 1400 m po pružanju i oko 400 - 500 m po širini. Hipsometrijski se nalazi između 980 i 1070 m.n.m. Tehnogeno ležište ''Jagnjilo'' zahvata površinu od oko 90 ha.

Od 1952.godine, od kada se odvija eksploatacija uglja na površinskom kopu Potrlica, do 31.12.2017. godine, na spoljašnje odlagalište Jagnjilo odvezeno je oko 42.000.000 m3čm ili 80.000.000 t.

Prosječna vrijednost sadržaja CaCO3 i MgCO3 zbirno za sva tri produktivna sloja cementnog laporca u ležištu ''Potrlica'' iznosi 75,42% CaCO3 i 1,27% MgCO3 što odgovara zahtjevima za sirovinu u cementnoj industriji, a prosječna vrijednost 11 karakteristika kvaliteta za sva tri paketa cementnog laporca zbirno sračunatih na osnovu podataka iz kompletnih analiza iznosi: 13.48% SiO2, 3.11% Al2O3, 2.06% Fe2O3, 41.99% CaO, 37.39% GZ, 0.69% MgO, 0.19% SO3, 0.33% Na2O, 0.56% K2O, 0.25 MnO i 0.08% P2O5.

S obzirom da je na spoljnje odlagalište - tehnogeno ležište „Jagnjilo“ deponovan po kvalitetu različiti laporac iz pomenutog ležišta, neophodno je istražnim radovima i laboratorijskim ispitivanjima utvrditi njegov kvalitet.

U prethodnom periodu bilo je više kompleksnih studija i izvještaja koji su, koristeći podatke iz ranijih istraživanja cementnih laporaca u ležištu ''Potrlica'' i kroz potvrdu njihovog kvaliteta u proizvodnji portland cementa u toku rada bivše fabrike cementa, ukazivali na visoku potencijalnost krovinskih laporaca u ležištu ''Potrlica'' i spoljašnjeg odlagališta - tehnogenog ležišta ''Jagnjilo'', kao mineralne sirovine u industriji cementa.

Molimo potencijalne investitore da pisma zainteresovanosti za eksploataciju mineralne sirovine cementnog laporca na tehnogenom ležištu ''Jagnjilo'', opština Pljevlja, dostave Ministarstvu ekonomije na adresu: Podgorica, Rimski trg broj 46, najkasnije do 31. marta 2019. godine.

Na osnovu dobijenih pisama zainteresovanosti, Ministarstvo ekonomije će se odlučiti o načinu dodjele koncesije za eksploataciju predmetne mineralne sirovine sa ležišta ''Jagnjilo''.

Pitanja u vezi sa pismom zainteresovanosti i postupkom davanja koncesije mogu se postaviti putem elektronske pošte: primjedbe.koncesije@mek.gov.me